Príloha č. 2
60/1963 Zb.
VYHLÁŠKA
ministra zahraničných vecí
z 10. júla 1963
o Dohode medzi vládou Československej socialistickej republiky
a vládou Maďarskej ľudovej republiky o úprave pohraničného styku
Zmena: 39/1978 Zb.

Dňa  16. októbra  1962  bola  v  Prahe  podpísaná Dohoda medzi
vládou Československej socialistickej republiky a vládou Maďarskej
ľudovej republiky o úprave pohraničného styku.

Vláda   Československej    socialistickej   republiky   Dohodu
schválila  30. januára  1963,  čo  bolo  oznámené maďarskej strane
nótou  z  18. februára  1963.  Prezidiálna  rada Maďarskej ľudovej
republiky schválila Dohodu 11. apríla 1963, čo bolo oznámené nótou
z 8. júna 1963.

Podľa ustanovenia článku 21 odsek 1 vstúpila Dohoda v platnosť
8. júla 1963.

České znenie Dohody sa vyhlasuje súčasne.1)
------------------------------------------------------------------
1) Tu sa vyhlasuje slovenské znenie.

David v.r.

DOHODA
medzi vládou Československej socialistickej republiky a vládou
Maďarskej ľudovej republiky o úprave pohraničného styku

Vláda   Československej  socialistickej   republiky  a   vláda
Maďarskej   ľudovej   republiky    vedené   prianím   umožniť   za
zjednodušených  formalít  prekračovanie československo-maďarských
štátnych hraníc  občanom obidvoch štátov,  ktorí bývajú v  pásmach
pohraničného styku, a tým upevniť  a prehĺbiť bratskú spoluprácu a
priateľstvo  ľudu  oboch  krajín,  sa  rozhodli  uzavrieť dohodu o
úprave pohraničného  styku a za  tým účelom vymenovali  za svojich
splnomocnencov:

vláda Československej socialistickej republiky
Jindřicha Kotala,
námestníka ministra vnútra,

vláda Maďarskej ľudovej republiky
Földesa László,
prvého námestníka ministra vnútra,

ktorí vymeniac  si svoje plnomocenstvá,  ktoré zistili v  dobrej a
náležitej forme, sa dohodli takto:

ČASŤ I
Všeobecné ustanovenia

Čl.1

1. Za       pásma        pohraničného       styku       pozdĺž
československo-maďarských  štátnych  hraníc  sa  považujú  oblasti
široké  spravidla  pätnásť  kilometrov  na  území  každého  štátu.
Pohraničným  stykom  sa  rozumie  styk  obyvateľstva  oboch pásiem
pohraničného styku, ktorý je upravovaný touto Dohodou.

2. Zoznam  obcí, ktoré  spadajú do  pásiem pohraničného styku,
určia  príslušné  orgány  zmluvných   strán  spoločne.  Do  pásiem
pohraničného styku spadá celý administratívny obvod obcí uvedených
v zozname  a  tiež  obce  a  osady,  ktoré  síce  v zozname nie sú
uvedené,  ktoré  však  sú  spravované  spoločne  s niektorou obcou
uvedenou v zozname.

Čl.2

Pohraničného  styku  sa  môže  zúčastniť  len  osoba, ktorá je
československým  alebo  maďarským   štátnym  príslušníkom,  ktorej
trvalé  bydlisko  je  v  pásme  pohraničného  styku  niektorej  zo
zmluvných  strán   a  proti  ktorej   niet  námietok  z   hľadiska
trestnoprávneho alebo colného.

ČASŤ II
Cestovné doklady potrebné pre pohraničný styk

Čl.3

1. Pohraničný styk  sa  uskutočňuje  na  základe  pohraničných
priepustiek, a to "Jednorazové pohraničné priepustky" alebo "Stále
pohraničné  priepustky". Oba  druhy pohraničných  priepustiek majú
slovenské  a maďarské  znenie;  ich  vzory určia  príslušné orgány
zmluvných strán spoločne.

2. Pohraničné  priepustky vydávajú  príslušné orgány zmluvných
strán  a  sú  platné  bez  predchádzajúceho vidovania pohraničnými
orgánmi  druhej zmluvnej  strany s  výhradou ustanovenia  článku 9
odseku 1.

Čl.4

1. Jednorazová pohraničná priepustka  oprávňuje na jednorazový
vstup  do pásma  pohraničného styku  druhej zmluvnej  strany a  na
návrat.  Držiteľ  priepustky  môže  prekročiť  štátne  hranice  do
štrnástich dní odo  dňa vydania priepustky a je  povinný sa vrátiť
pred uplynutím  piateho dňa odo  dňa prekročenia štátnych  hraníc.
Platnosť jednorazovej pohraničnej  priepustky nemožno predĺžiť ani
pokiaľ ide o deň odchodu, ani pokiaľ ide o deň návratu.

2. V prípade, že  držiteľa jednorazovej pohraničnej priepustky
postihne na území druhej zmluvnej  strany nehoda alebo ochorenie a
nemôže  sa preto  vrátiť  pred  uplynutím  piateho  dňa, musí pri
návrate   svoje   oneskorenie   odôvodniť   a  doložiť  potvrdením
príslušných orgánov.

3. Jednorazová pohraničná priepustka sa tej istej osobe vydáva
zásadne raz za rok. V  zvlášť odôvodnených prípadoch možno povoliť
výnimky.

4. Osoby   mladšie   ako   pätnásť   rokov,   pokiaľ   ide   o
československých štátnych  príslušníkov, a šestnásť  rokov, pokiaľ
ide o maďarských štátnych príslušníkov, ak cestujú s rodičmi alebo
osvojiteľmi,  sú  zapísané  v  jednorazovej pohraničnej priepustke
svojich rodičov alebo osvojiteľov; ak cestujú samostatne, vydá sa
im priepustka opatrená fotografiou.

Čl.5

1. Jednorazovú pohraničnú priepustku  možno vydať osobe, ktorá
má  v úmysle  ustanoviť sa  na vybavenie  osobných záležitostí  na
úrady  alebo orgány  v  pásme  pohraničného styku  druhej zmluvnej
strany, a  to buď na jej  vlastnú žiadosť alebo na  predvolanie či
pozvanie týchto úradov alebo orgánov.

2. Jednorazovú pohraničnú  priepustku možno tiež  vydať osobe,
ktorá  má  v  úmysle  vykonať  v  pásme  pohraničného styku druhej
zmluvnej  strany  návštevu  z   rodinných  dôvodov,  najmä  pokiaľ
v okruhu jej príbuzných alebo príbuzných  jej manžela, ako aj osôb
im   blízkych  (rodičia,   deti,  súrodenci,   súrodenci  rodičov,
prarodičia, vnuci, osvojitelia a  osvojenci), ktorí bývajú v pásme
pohraničného  styku  druhej  zmluvnej  strany,  dôjde  k uzavretiu
sobáša, k  narodeniu dieťaťa, k úmrtiu  alebo k vážnemu ochoreniu.
V týchto prípadoch môže sa jednorazová pohraničná priepustka vydať
nielen žiadateľovi, ale aj jeho manželovi a ich deťom.

3. Orgány  vydávajúce  priepustku  môžu  požadovať,  aby  osoba
žiadajúca o vydanie priepustky  preukázala potvrdením úradov alebo
orgánov druhej zmluvnej strany  (národný výbor, rada, súd, verejná
bezpečnosť,  nemocnica  a  pod.),  že  existujú  dôvody  uvedené v
odsekoch 1 a 2 tohto článku.

Čl.6

1. Stála  pohraničná   priepustka  sa  vydáva   osobám,  ktoré
vykonávajú  pracovné  úkony  v  pásme  pohraničného  styku  druhej
zmluvnej strany  alebo sú tam  zamestnané. Vydáva sa  s platnosťou
najviac  na  dobu  dvanásť  mesiacov.  Stála pohraničná priepustka
oprávňuje  na opätovný  pobyt  v  pásme pohraničného  styku druhej
zmluvnej strany vždy najviac po  dobu šiestich dní, nepočítajúc do
toho deň  prekročenia štátnych hraníc pri  odchode. Vo výnimočných
prípadoch  môžu  orgány  vydávajúce  priepustku povoliť predĺženie
neprerušeného pobytu najviac na dobu šesťdesiatich dní.

2. Stála  pohraničná  priepustka  vydaná  za účelom používania
ciest  a pozemkov  na území  druhej zmluvnej  strany oprávňuje  na
opätovný  pobyt  v  pásme  pohraničného  styku  druhej strany vždy
najviac na dobu jedného kalendárneho dňa. Na dlhší pobyt oprávňuje
táto  priepustka iba  vo výnimočných  a naliehavých  prípadoch, na
ktorých sa dohodnú hraniční splnomocnenci zmluvných strán.

Čl.7

1. Stála  pohraničná  priepustka  sa  vydáva  len  na  žiadosť
zamestnávateľa.  Ak  zanikne  pracovný  pomer,  ktorým  je vydanie
priepustky  odôvodnené,  zamestnávateľ  je  povinný  zamestnancovi
priepustku odobrať a vrátiť ju orgánu, ktorý ju vydal.

2. Orgány  vydávajúce pohraničné  priepustky vopred upovedomia
príslušné  orgány   druhej  zmluvnej  strany   o  každej  žiadosti
o vydanie  stálej   pohraničnej  priepustky,  ak   majú  v  úmysle
priepustku vydať.  Upovedomenie bude obsahovať  tieto údaje: meno,
priezvisko, dátum a miesto narodenia, trvalé bydlisko a dôvody pre
vydanie  priepustky.  Priepustka  sa   nevydá,  ak  orgány  druhej
zmluvnej  strany  v  lehote  pätnástich  dní  odo  dňa,  keď sa im
upovedomenie   doručilo,   oznámia,   že   s   vydaním  priepustky
nesúhlasia.  Na  predĺženie  platnosti  priepustky  netreba súhlas
orgánov druhej zmluvnej strany.

3. Príslušné  orgány  každej  zo  zmluvných  strán  sú povinné
vydanú priepustku zrušiť, ak zanikne niektorá z podmienok pre jej
vydanie  alebo ak  jej držiteľ  už nesplňuje  podmienky uvedené  v
článku 2 tejto Dohody.

4. Príslušné orgány  každej zo zmluvných  strán sú povinné  na
prianie  orgánov druhej  zmluvnej strany  vydanú priepustku zrušiť
alebo ju znovu nevydať.

5. Spolupráca   príslušných   orgánov   zmluvných   strán  pri
vykonávaní  ustanovení  odseku  1,  2  a  3  tohto článku sa podľa
potreby uskutočňuje prostredníctvom hraničných splnomocnencov.

ČASŤ III
Pravidlá pohraničného styku

Čl.8

1. Pohraničná  priepustka  oprávňuje  držiteľa  na prekročenie
štátnych hraníc iba  na hraničnom priechode v nej  vyznačenom a na
pobyt na miestach v nej  uvedených. Hraničný priechod sa určí tak,
aby  bol  čo  najbližšie  k   miestu,  do  ktorého  je  pohraničná
priepustka vystavená.

2. V  odôvodnených  prípadoch  možno  v pohraničnej priepustke
vyznačiť viac hraničných priechodov.

3. Zoznam  hraničných priechodov,  ich druhy  a rozmiestnenie,
ako aj dobu, v ktorej možno na jednotlivých hraničných priechodoch
štátne  hranice  prekračovať,   spoločne  určia  príslušné  orgány
zmluvných strán.

Čl.9

1. V  odôvodnených  prípadoch  a  na  predbežnú  žiadosť  môžu
pohraničné  orgány  zmluvných  strán  povoliť prekročenie štátnych
hraníc  mimo  hraničného  priechodu.   V  takých  prípadoch  treba
pohraničnú  priepustku odovzdať  na vidovanie  pohraničným orgánom
druhej zmluvnej strany.

2. V  jednorazovej pohraničnej  priepustke možno  uviesť jednu
alebo  dve vedľa  seba ležiace  obce, kam  môže držiteľ priepustky
cestovať. Výnimočne možno  uviesť aj viac obcí, ak  nie sú od seba
vzdialené  viac ako  štyridsať kilometrov  za predpokladu,  že pri
cestovaní sa neprekročí pásmo pohraničného styku.

Čl.10

1. Držiteľ pohraničnej  priepustky je po dobu  pobytu na území
druhej zmluvnej strany povinný  zachovávať platné právne predpisy
krajiny pobytu, najmä predpisy týkajúce sa cudzincov.

2. Výhodu  zúčastňovať  sa na  pohraničnom  styku možno odňať
osobám:

a) proti  ktorým  majú  príslušné  orgány  druhej zmluvnej strany
námietky z hľadiska trestnoprávneho alebo colného,
b) ktoré  po   dobu  pobytu  na  území   druhej  zmluvnej  strany
z vlastnej viny nedodržali povinnosti  určené na základe tejto
Dohody.

ČASŤ IV
Colné ustanovenia

Čl.11

1. Tovar možno v rámci  pohraničného styku prevážať cez štátne
hranice iba po colnej ceste.

2. Držiteľ  stálej pohraničnej  priepustky môže  bez vývozného
alebo  dovozného povolenia  a bez  cla a  iných poplatkov vyviezť,
prípadne doviezť:

a) potraviny, lieky a tabakové výrobky v určenom množstve,
b) náradie  potrebné pre  výkon povolania  alebo uložených  prác,
pokiaľ je výslovne uvedené v priepustke, a
c) naturálnu  mzdu  za  vykonanú   prácu  na  základe  potvrdenia
zamestnávateľa a príslušného miestneho orgánu.

3. Držiteľ jednorazovej  pohraničnej priepustky môže  vziať so
sebou  cestovné potreby,  potraviny, tabakové  výrobky a darčekové
predmety v určenom množstve.

4. Osoby, ktoré  používajú pozemky v  pásme pohraničného styku
druhej  zmluvnej strany,  môžu bez   povolenia a  bez cla  a iných
poplatkov  prevážať  úrodu  z  týchto  pozemkov  a  prostriedky na
obrábanie pozemkov.

5. Predpisy  zakazujúce a  obmedzujúce výmenu  tovaru a  vývoz
alebo dovoz hodnôt podliehajúcich  devízovým predpisom sa vzťahujú
aj na pohraničný styk.

6. Množstvo a druhy predmetov,  ktoré môžu prevážať cez štátne
hranice osoby zúčastňujúce sa na pohraničnom styku, spoločne určia
príslušné orgány zmluvných strán.

Čl.12

1. Účastník pohraničného styku môže ďalej previezť:

a) osobné  alebo nákladné  motorové vozidlo,  motocykel, cestovný
bicykel,  traktor, záprah,  prípadne s  vlekmi a  s pracovnými
strojmi  a iné  vozidlo bez  zloženia colnej  zábezpeky a  bez
záznamu,   ak  je   dopravný  prostriedok   zapísaný  v   jeho
pohraničnej priepustke,
b) pohonné  hmoty v  nádrži, pevne  spojenej s  vozidlom, výstroj
vozidla, ako aj pracovného stroja, náhradné diely a krmivo; to
všetko v potrebnom množstve.

2. Lehota  spätného   dovozu  vozidiel,  záprahov   a  strojov
uvedených  v  odseku  1, písmeno  a)  je  zhodná s dobou platnosti
pohraničnej priepustky.

3. Motorové vozidlá,  ktoré sa používajú  v rámci pohraničného
styku,  podliehajú poisteniu  z povinného  ručenia a  iným platným
predpisom.

Čl.13

1. V  prípade  nevyhnutnej  potreby  možno  cez štátne hranice
prevádzať domáce  zvieratá (s výnimkou hydiny)  na pastvu alebo na
napájanie  v pásme  pohraničného styku  druhej zmluvnej  strany. V
tomto prípade možno štátne hranice prekračovať iba na miestach a v
čase, na ktorých sa dohodli pohraničné orgány zmluvných strán.

2. Domáce  zvieratá, ktoré  sa prevádzajú  cez štátne hranice,
musia byť zapísané  v osvedčení, v ktorom je  potrebné uviesť meno
vlastníka, počet zvierat, ich druh, pohlavie a zvláštne znaky, ako
aj  dôvod prechodu  štátnych hraníc.  Osvedčenie vystavuje miestny
národný  výbor  alebo  rada  príslušné  podľa  bydliska vlastníka;
sprievodca musí mať stálu pohraničnú priepustku.

Čl.14

Zabehnuté  domáce zvieratá  môžu sa  priviesť späť  cez štátne
hranice bez cla  a poplatkov, pokiaľ sa k  nim preukáže vlastnícke
právo.

ČASŤ V
Osobitné ustanovenia

Čl.15

zrušený

Čl.16

Účastníkom  pohraničného  styku  môžu  sa  prideľovať platidlá
druhého  štátu  na  krytie  nutných  výdavkov  pri  pobyte v pásme
pohraničného  styku druhej  zmluvnej strany  v množstve,  ktoré je
primerané  účelu   a  dĺžke  trvania   pobytu.  Podrobnosti  určia
príslušné orgány zmluvných strán.

Čl.17

V  prípade   dôležitého  hospodárskeho  záujmu   jednej  alebo
obidvoch zmluvných strán príslušné  orgány zmluvných strán sa môžu
dohodnúť na  užívaní ciest, pozemkov  alebo zariadení, ktoré  sú v
pásme  pohraničného  styku  druhej  zmluvnej  strany.  Ak  to bude
potrebné, môžu ustanoviť pre toto užívanie osobitné podmienky.

Čl.18

Telesné pozostatky osôb, ktoré  zomreli v pásmach pohraničného
styku  a  majú  byť  pochované  v  pásme pohraničného styku druhej
zmluvnej  strany,  sa  prepravujú  za  zjednodušených  formalít na
základe   úradného  lekárskeho   osvedčenia  vydaného   príslušným
zdravotníckym  orgánom.  Zjednodušenie  sa  nevzťahuje na prepravu
telesných  pozostatkov  v  tých  prípadoch,  keď  smrť  nastala  v
dôsledku nákazlivej choroby.

ČASŤ VI
Záverečné ustanovenia

Čl.19

Zmluvné  strany môžu  v prípade  nevyhnutnej potreby  z dôvodu
ochrany  zdravotnej,   veterinárnej  a  ochrany   rastlín  dočasne
obmedziť výhody  poskytované podľa tejto  Dohody. Tieto obmedzenia
sa  pokiaľ možno  vopred prejednajú  s príslušnými  orgánmi druhej
zmluvnej strany. Len čo dôvody obmedzenia zaniknú, budú sa výhody,
po predchádzajúcom upovedomení príslušných orgánov druhej zmluvnej
strany, poskytovať opäť v plnom rozsahu.

Čl.20

Zmluvné strany  sa budú vzájomne informovať,  ktoré ich orgány
sú príslušné na vykonávanie jednotlivých ustanovení tejto Dohody a
budú si oznamovať prípadné zmeny.

Čl.21

1. Táto  Dohoda podlieha  schváleniu podľa ústavných predpisov
zmluvných  strán. Vstúpi  v platnosť  tridsať dní  odo dňa, keď si
obidve strany navzájom písomne oznámia toto schválenie.

2. Vstupom  tejto  Dohody  v  platnosť  stráca platnosť Dohoda
medzi Československou republikou a  Maďarskou ľudovou republikou o
úprave pohraničného styku podpísaná v Bratislave 7. apríla 1952.

3. Táto  Dohoda sa  uzaviera na   päť rokov  odo dňa  vstupu v
platnosť  a jej  platnosť sa  bude predlžovať  vždy na ďalších päť
rokov,  pokiaľ  ju  jedna  zo  zmluvných  strán  písomne nevypovie
najmenej  šesť   mesiacov  pred  uplynutím   práve  prebiehajúceho
päťročného obdobia.

Táto  Dohoda bola  podpísaná  v  dvoch vyhotoveniach,  každé v
jazyku českom a maďarskom, pričom obidve znenia sú rovnako platné.

Na  dôkaz  toho  splnomocnenci  zmluvných strán túto  Dohodu
podpísali a opatrili ju pečaťami.

V Prahe 16. októbra 1962.

Za vládu                         Za vládu
Československej socialistickej         Maďarskej ľudovej
republiky:                        republiky:
J. Kotal v.r.                   Födes László v.r.

Čl.1
(zavedený vyhláškou č. 2/1964 Zb.)

Občania  zmluvných  strán,  na  ktorých  sa  vzťahuje Dohoda o
pohraničnom   styku,   môžu   použiť   ako   ustanovenia  vyhlášky
č. 2/1964 Zb. - Dohody o cestovnom styku medzi obidvoma krajinami,
tak ustanovenia Dohody o úprave pohraničného styku.